El Consell Nacional de la Cultura i de les Arts (CoNCA) reconeix enguany amb el Premi Nacional de Cultura la cantant Maria del Mar Bonet, la residència de treball per a artistes i investigadors Centre d'Art i Natura de Farrera (CAN), la directora i guionista de cinema Carla Simón, la companyia de teatre Tricicle i el projecte musical Xamfrà.
Els cinc guardonats són per al Plenari del CoNCA, jurat dels Premis, «una expressió magnífica de qualitat, prestigi, passió i professionalitat».
Els Premis Nacionals de Cultura han reconegut la tasca de més de 380 creadors, professionals i entitats del sector cultural del país al llarg de les seves 45 edicions.
El Plenari actual de la institució, integrat per Vinyet Panyella, Margarida Troguet, Jordi Font, Salvador Casals, Edmon Colomer, Núria Iceta i Miriam Porté, vol garantir que els 25 guardonats durant el seu mandat siguin l'expressió de la diversitat i riquesa de la cultura catalana i respectin l'equilibri de gènere, trajectòria, disciplines i procedència territorial.
Cinc Premis Nacionals de Cultura reivindicats durant tot un any
En aquesta edició dels Premis una de les novetats introduïdes amb l'objectiu d'augmentar-ne el prestigi i la visibilitat és el compromís amb les persones i entitats premiades en la difusió de la seva obra al llarg dels pròxims dotze mesos, fins a la concessió de l'edició de 2021.
Mitjançant aliances amb el sector cultural per enfortir la cooperació entre institucions, artistes, entitats i mitjans de comunicació, es convocarà un seguit d'activitats al país que contribueixin a difondre'ls i atreure nous públics per a la cultura.
L'acte de lliurament dels guardons tindrà lloc el diumenge 29 de novembre a la Capella del MACBA, el mateix espai que avui ha acollit la proclamació dels Premis Nacionals de Cultura.
El Museu d'Art Contemporani de Barcelona el dia abans compleix 25 anys de vida i el CoNCA es vol sumar a la celebració del seu primer quart de segle.
Sota la direcció artística de Xavier Ricart, l'acte retrà homenatge a les persones i entitats guardonades posant en el centre la seva obra i la seva relació amb el públic.
Grans referents de la cultura del país
La cantant i compositora mallorquina rebrà la màxima distinció cultural del país pel conjunt de la seva obra artística, amb més de cinquanta anys de trajectòria, en què ha excel·lit com a cantant i ha exercit com a ambaixadora de la música popular mediterrània en tota la seva diversitat.
I la companyia de teatre de Joan Gràcia, Carles Sans i Paco Mir, Tricicle, ha trencat fronteres amb el llenguatge universal de la mímica i la poètica de la vida quotidiana.
Serà reconeguda amb el Premi Nacional de Cultura després de quatre dècades dalt dels escenaris i d'anunciar recentment la seva retirada.
Inspiració per a tota una generació
La directora i guionista de cinema Carla Simón ha estat premiada als principals festivals del món amb la seva òpera prima Estiu 1993, convertida en un dels fenòmens cinematogràfics de 2017.
El CoNCA ha volgut incorporar amb ella el reconeixement a professionals que són referents per a les generacions més joves.
Simón ha esdevingut una clara font d'inspiració per a tota una fornada de directores catalanes.
Compromís comunitari amb la creació
El projecte de música, teatre i dansa Xamfrà i la residència de creació Centre d'Art i Natura de Farrera (CAN) són dos exemples d'un ferm compromís comunitari i amb el territori que els acull.
Si el primer ha estat el punt de trobada durant més de cinquanta anys per a milers d'infants i famílies als barris del Raval, Sant Antoni i el Poble-sec, el segon fa vint-i-cinc anys que aixopluga artistes i investigadors al Pallars Sobirà.
El CoNCA premiarà la seva extraordinària tasca educadora.
La Capella del MACBA acollirà el diumenge 29 de novembre l'acte de lliurament